
DĖL PROGRAMOS SUSITARIMO PROJEKTO DERINIMO


Lietuvos Respublikos krašto apsaugos ministerija siunčia derinti Europos gynybos agentūros programos susitarimą dėl amunicijos bendrų pirkimų (toliau – Programos susitarimas). Programos susitarimo tikslas –  sudaryti galimybes Europos Sąjungos valstybėms narėms vykdyti bendrus pirkimus, Europos gynybos agentūrai (toliau – EGA) veikiant kaip perkančiajai organizacijai, kad būtų taupomos lėšos, stiprinamos bendros tiekimo grandinės, optimizuojamas pristatymas ir efektyvinamas valdymas. 
 Programos susitarimas numato pirkimo projekto tikslus, valdymo struktūrą, finansines nuostatas. Programos susitarimas nesukels finansinių įsipareigojimų ir įsipareigojimo atlikti konkretų pirkimą. Programos susitarimo pagrindu EGA skelbs šaukimus ir su laimėjusiomis pramonės įmonėmis sudarys pirkimo susitarimus (angl. Framework Agreement, toliau – FA). FA sudarymas taip pat neįpareigos valstybių pateikti užsakymų ir atlikti pirkimų. Jei valstybė norės pagal šiuos pirkimų projektus atlikti pirkimą, ji turės parengti ir pateikti užsakymą raštu EGA pagal numatytą formą. EGA apibendrins gautas formas ir pagal jas parengs bendrą užsakymą pramonei (angl. Order form), kuris bus laikomas įpareigojančia sutartimi, pagal kurią EGA pateiks sąskaitas valstybėms narėms. Jei pagal Programos susitarimą Krašto apsaugos ministerija pateiktų užsakymą, jo vykdymas būtų įgyvendintas iš bendrų krašto apsaugos sistemai skirtų asignavimų ir papildomų valstybės biudžeto lėšų nepareikalautų. 
Kartu Programos susitarimas numato galimybę EGA panaudoti sudarytus FA ir pagal juos pateikti amunicijos užsakymą pramonei, jei Europos Taryba patvirtintų tokią paramos priemonę Ukrainai pagal Europos taikos priemonės mechanizmą.
[bookmark: _GoBack]Atsižvelgiant į tai, kad Europos Sąjungos valstybės šiuo metu susiduria su stipriai išaugusiu amunicijos poreikiu, taip pat siekį suteikti paramą Ukrainai, Programos susitarimą norima suderinti skubos tvarka ir pasirašyti 2023 m. kovo 20 d. Europos Sąjungos užsienio reikalų ir gynybos ministrų susitikimo metu. Programos susitarimas bus pasirašomas anglų ir prancūzų kalbomis, EGA šiuo metu rengia projekto vertimą į prancūzų kalbą. Vertimą į lietuvių kalbą atsiųsime el. paštu. 




Prašytume pritarti Programos susitarimo projektui arba pateikti pastabų ar pasiūlymų skubos tvarka, esant galimybei, iki 2023 m. kovo 17 d. Kitų institucijų atsakymus persiųsime Lietuvos Respublikos užsienio reikalų ministerijai elektroniniu paštu. 
PRIDEDAMA: 
1. Programos susitarimas anglų kalba, 53 lapai. 
 



Ministerijos gynybos politikos direktorius 	Vaidotas Urbelis

